***Монгол Улсын Их Хурлын 2015 оны хаврын ээлжит чуулганы***

***Эдийн засгийн байнгын хорооны 7 дугаар сарын 08-ны өдөр***

***/Лхагва гараг/-ийн хуралдааны гар тэмдэглэл***

Эдийн засгийн байнгын хорооны дарга Ж.Батсуурь ирц, хэлэлцэх асуудлын дарааллыг танилцуулж, хуралдааныг даргалав.

*Ирвэл зохих 19 гишүүнээс 14 гишүүн ирж, 73.6 хувийн ирцтэйгээр хуралдаан 19* *цаг 00 минутад Төрийн ордны “Б” танхимд эхлэв.Үүнд:*

*Эмнэлгийн чөлөөтэй:Н.Батбаяр;*

*Тасалсан: Х.Болорчулуун, Ц.Даваасүрэн, Ц.Нямдорж, Г.Уянга.*

***Нэг. Газрын тосны тухай хуульд нэмэлт, өөрчлөлт оруулах тухай хуулийн төсөл*** */анхны хэлэлцүүлэг/*

Хэлэлцэж буй асуудалтай холбогдуулан Уул уурхайн сайд Р.Жигжид, Газрын тосны газрын дарга Г.Өлзийбүрэн, мөн газрын Хайгуул, судалгааны хэлтсийн дарга О.Энхбаяр, Уул уурхайн яамны ахлах мэргэжилтэн А.Пүрэв нар оролцов.

Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Л.Батмөнх, референт Н.Эрдэнэцэцэг нар байлцав.

Улсын Их Хурлын чуулганы нэгдсэн хуралдаанаар Тогтоолын төслийн анхны хэлэлцүүлэг явуулах үед хуралдаан даргалагчаас зарчмын зөрүүтэй зарим саналын томьёоллуудыг Байнгын хорооны хуралдаанаар дахин хэлэлцэх чиглэл өгсний дагуу анхны хэлэлцүүлэг явуулав.

Хэлэлцэж буй асуудалтай холбогдуулан Улсын Их Хурлын гишүүдээс асуулт гараагүй болно.

Улсын Их Хурлын гишүүн Б.Гарамгайбаатар хуулийн төслийг хэлэлцэхэд зарчмын зөрүүтэй саналын томьёолол гараагүй учир анхны хэлэлцүүлгээр нь баталъя гэсэн горимын санал гаргав.

**Ж.Батсуурь:**- Улсын Их Хурлын гишүүн Б.Гарамгайбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 0

Бүгд: 10

100 хувийн саналаар горимын санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ц.Баярсайхан Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 14 цаг 20 минутад хэлэлцэж дуусав.*

***Хоёр.Үйлдвэрлэлийг дэмжих тухай болон холбогдох бусад хуулийн төслүүд /****эцсийн хэлэлцүүлэг/*

Хэлэлцэж буй асуудалтай холбогдуулан Аж үйлдвэрийн сайд Д.Эрдэнэбат, Аж үйлдвэрийн яамны Худалдааны бодлого зохицуулалтын газрын дарга Б.Золтуяа, мөн яамны Стратеги бодлого, төлөвлөлтийн газрын даргын үүргийг түр орлон гүйцэтгэгч Д.Баттогтох, Хөнгөн үйлдвэрийн бодлого зохицуулалтын газрын ахлах мэргэжилтэн С.Рэгзэдмаа, Санхүү, эдийн засгийн хэлтсийн мэргэжилтэн Б.Ариунаа нар оролцов.

Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Л.Батмөнх, референт Н.Эрдэнэцэцэг нар байлцав.

Үйлдвэрлэлийг дэмжих тухай хуулийн төсөл болон холбогдох бусад хуулийн төслүүдийг эцсийн хэлэлцүүлэгт бэлтгэсэн талаарх ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Г.Батхүү танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүн Г.Батхүү хуулийн төслийн дагаж мөрдөх хугацааг “2016 оны 1 сарын 1-нээс” гэсэн томьёоллыг “ердийн горимоор буюу батлагдсан өдрөөс нь дагаж мөрдөнө” гэсэн дагаж мөрдөх хугацааг өөрчлөх горимын санал гаргав.

**Ж.Батсуурь:** -Улсын Их Хурлын гишүүн Г.Батхүүгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 0

Бүгд: 11

/2/3-оор/ дахин санал хураалгах санал дэмжигдлээ.

**Ж.Батсуурь:** -Үйлдвэрийг дэмжих тухай болон холбогдох бусад хуулийн төслүүдийг батлагдсан өдрөөс нь дагаж мөрдөнө гэсэн саналыг дэмжье гэсэн санал хураалт явуулъя.

Зөвшөөрсөн: 12

Татгалзсан: 0

Бүгд: 12

100 хувийн саналаар санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Г.Батхүү Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 20 минут үргэлжилж, 14 цаг 30 минутад өндөрлөв.*

***Тэмдэглэлтэй танилцсан:***

ЭДИЙН ЗАСГИЙН БАЙНГЫН

ХОРООНЫ ДАРГА Ж.БАТСУУРЬ

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**УЛСЫН ИХ ХУРЛЫН 2015 ОНЫ ХАВРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 7 ДУГААР**

**САРЫН 08-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Ж.Батсуурь:** -Ингээд Эдийн засгийн байнгын хорооны энэ өдрийн хуралдааны ирц 19 гишүүн ирэхээс 10 гишүүн ирж, 52.6 хувьтай байгаа учраас хуралдааныг нээж байна. Ингээд гишүүдэд хуралдаанаар хэлэлцэх асуудлыг танилцуулъя. Ингээд Газрын тосны тухай хуульд нэмэлт, өөрчлөлт оруулах тухай хуулийн төсөл анхны хэлэлцүүлэг, Үйлдвэрлэлийг дэмжих тухай болон холбогдох бусад хуулийн төслүүд эцсийн хэлэлцүүлэг байгаа. Ингээд хэлэлцэх асуудалтай холбоотой саналтай гишүүд байна уу, алга байна.

Газрын тосны тухай хуульд нэмэлт, өөрчлөлт оруулах тухай хуулийн төсөл анхны хэлэлцүүлэг явуулъя. Ажлын хэсгийг урьж байна.

Энэ хуулийг хэлэлцүүлж байгаа ажлын хэсгийн бүрэлдэхүүнийг танилцуулъя. Ингээд Монгол Улсын Засгийн газрын гишүүн Уул уурхайн сайд Р.Жигжид, Газрын тосны газрын дарга Г.Өлзийбүрэн, Газрын тосны газрын Хайгуул, судалгааны хэлтсийн дарга О.Энхбаяр байна. Уул уурхайн яамны ахлах мэргэжилтэн А.Пүрэв байна. Ийм бүрэлдэхүүнтэй ажлын хэсэг байна. Нэрийг нь сонсъё гээд байна Амгалан газрын тосны хэрэх эрхлэх газрын мэргэжилтэн.

Хэлэлцэж байгаа асуудалтай холбогдуулж асуух асуулттай гишүүд байвал нэрээ өгье. Асуух асуулт алга байна. Ингээд зарчмын зөрүүтэй санал гараагүй. Асуулт байхгүй учраас горимын санал, Гарамгайбаатар гишүүн саналаа хэлье.

**Б.Гарамгайбаатар:**-Тэгээд газрын тосны тухай хуульд өөрчлөлт оруулах тухай хуулийн төсөл дээр зарчмын зөрүүтэй саналын томьёолол байхгүй учраас анхны хэлэлцүүлгээр нь баталъя гэсэн санал гаргаж байгаа юм.

**Ж.Батсуурь:** -Тэгвэл ингээд асуулт асууж гишүүд үгээ хэлж дууслаа. Ингээд төслийг анхны хэлэлцүүлгээр нь батлах горимын санал гарсан тул горимын саналаар санал хураалт явуулъя. Гишүүд анхаараарай. Санал хураалт. Ингээд 10 гишүүн санал хураалтад оролцож 10 гишүүн дэмжиж 100 хувийн саналаар горимын санал дэмжигдлээ. Ингээд Байнгын хорооны санал, дүгнэлтийг Ц.Баярсайхан чуулганы нэгдсэн хуралдаанд оруулж танилцуулна. Ажлын хэсэгт баярлалаа. Чуулганы нэгдсэн хуралдаан дээр асуудал яах юм бол гаднын компани тийм хүсэлт тавьсан тэгэхээр нь л ийм өөрчлөлт оруулж байгаа гэсэн юугаар биш одоо ямар эрх ашгаар энэ асуудлыг бас өөрчлөлт хийх шаардлага гарсан гэдгээ зөв өнцгөөс нь тайлбарлаарай. Ингээд амжилт хүсье.

**Дараагийнхаа хэлэлцэх асуудалд оръё.**

***Үйлдвэрлэлийг дэмжих тухай хуулийн төсөл болон холбогдох бусад хуулийн төслүүд эцсийн хэлэлцүүлгийг эхэлье.***

Ингээд ажлын хэсгийг байраа эзлэхийг урьж байна. Үйлдвэрлэлийг дэмжих тухай хуулийн төсөл болон холбогдох бусад хуулийн төслүүдийг эцсийн хэлэлцүүлэгт бэлтгэсэн талаарх ажлын хэсгийн танилцуулгыг ажлын хэсгийн ахлагч Улсын Их Хурлын гишүүн Г.Батхүү танилцуулахыг урьж байна. Батхүү гишүүний дуу чангаруулагчийг ажиллуулъя.

**Г.Батхүү:** -Засгийн газраас 2015 оны 6 дугаар сарын 5-ны өдөр өргөн барьсан үйлдвэрлэлийг дэмжих тухай хуулийн төсөл болон холбогдох бусад хуулийн төслүүдийг Улсын Их Хурлын чуулганы 2015 оны 7 дугаар сарын 8-ны өдрийн ээлжит хуралдаанаар хэлэлцээд эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн. Нэгдсэн хуралдаанаар анхны хэлэлцүүлгээр санал хураах шийдвэрлэсэн зарчмын саналуудыг төсөлд бүрэн тусгасан байгаа. Үйлдвэрлэлийг дэмжих тухай хуулийн төслийг дагуулан өргөн мэдүүлсэн нэмэгдсэн өртгийн албан татварын тухай хуульд нэмэлт, өөрчлөлт оруулах тухай, Төрийн болон орон нутгийн өмчийн хөрөнгөөр бараа ажил, үйлчилгээ худалдан авах тухай хуульд нэмэлт, өөрчлөлт оруулах тухай Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төслүүд импортын барааны гаалийн татварын хувь хэмжээг батлах тухай протоколын хавсралтад өөрчлөлт оруулах тухай Улсын Их Хурлын тогтоолын төслийг дагаж мөрдөх хугацааг хууль батлагдсан өдрөөс нь дагаж мөрдөх саналыг Байнгын хорооны хуралдаанд оруулж байна.

Энэ асуудлыг хэлэлцэн шийдвэрлэж өгнө үү. Хууль өргөн баригдсан хуулин дээр бол дагаж батлагдах хоёр хуулийн хугацааг, гурван хуулийн хугацааг орхиогүй. Хугацааг нь тавиагүй гэнэт шийдэхээр орж ирсэн байгаа. Бусад хуулийнхыг нь болохоор зэрэг 2016 оны 1 сарын 1-нээс мөрдөхөөр оруулж ирсэн байгаа. Ер нь бол төсвийн тухай хуулийн 6.2.5 дээр бол төсвийн жилийн дундуур орлого бууруулах зарлага нэмэгдүүлэх үр дагавартай бодлогын аливаа шийдвэр гаргасан бол түүнийг дараагийн төсвийн жилээс хэрэгжүүлдэг байна гэсэн ийм заалт байгаа. Тэгээд ажлын хэсэг бид нар энэ заалтын дагуу ярьж үзээд энэ гарч байгаа шийдвэр нь маань бол тухайн жилийн орлогыг нэмэгдүүлэх боломжтой зарлага гарах буюу орлого бууруулах ямар нэгэн үндэслэл байхгүй учраас заавал оны эцсээс гэхгүйгээр батлагдсан өдрөөс нь шууд дагаж мөрдөх боломжтой юм гэж үзсэн шаардлагатай бол Байнгын хорооны гишүүд ажлын хэсгээс бас тодруулга асууж болно. Тэгээд ийм саналыг бол оруулж байна. Тэгээд дагаж мөрдсөн өдрөөс нь баталж өгөх талаар Байнгын хороо шийдвэр гаргаж энэ шийдвэр би тэгээд зөв бодож байгаа бол 2/3-оор дэмжигдэх ёстой тийм үү.

**Ж.Батсуурь:** -Санал хураалт явахгүй шүү дээ. Тэгээд шууд энэ саналаараа л тэгээд оруулчихна шүү дээ.

**Г.Батхүү:** -Шууд оруулчхаж болох уу.

**Ж.Батсуурь:** -Болно. Чуулган дээр тайлбар хийлгэх. Нээлттэй үлдээсэн гэдгээр шууд оруулаад л.

**Г.Батхүү:** -За баярлалаа.

**Ж.Батсуурь:** -Ингээд хэлэлцэж байгаа асуудалтай холбогдуулж энд ажиллаж байгаа ажлын хэсгийг танилцуулъя.

Монгол Улсын Засгийн газрын гишүүн Аж үйлдвэрийн сайд Д.Эрдэнэбат, Б.Золтуяа-Аж үйлдвэрийн яамны худалдааны бодлого зохицуулалтын газрын дарга 1 номер дээр сууж байна. Д.Баттогтох-Аж үйлдвэрийн яамны Стратеги бодлого, төлөвлөлтийн газрын даргын үүргийг түр орлон гүйцэтгэгч, Рэгзэдмаа-Аж үйлдвэрийн яамны Хөнгөн үйлдвэрийн бодлого зохицуулалтын газрын ахлах мэргэжилтэн, Б.Ариунаа-Аж үйлдвэрийн яамны Санхүү, эдийн засгийн хэлтсийн мэргэжилтэн, өөр энд бүгдээрээ нэр болчихсон уу.

Өнөөдөр чуулган байхгүй. Маргааш чуулгантай. Ингээд хэлэлцүүлж байгаа асуудалтай холбогдуулж ажлын хэсгийг танилцууллаа. Уг асуудалтай холбоотой асуух асуулттай гишүүн байвал нэрээ өгье. Асуух асуулттай гишүүд алга байна. Үг хэлэх санал, хэлэх гишүүн байвал нэрээ өгье. Үг хэлэх гишүүнийг Батхүү гишүүнээр тасаллаа. Батхүү гишүүн үгээ хэлье.

**Г.Батхүү:** -Өргөн барьсан хуулин дээр Үндсэн хууль буюу Үйлдвэрлэлийг дэмжих хууль, хоёр дахь нь технологийг дэмжих тухай хоёр хуулийг хуулийн төсөл дээр 2016 оны 1 сарын 1-ээс мөрдье гэсэн төсөл орж ирсэн. Бусад хууль бол бид нар Улсын Их Хурал өөрсдөө ердийн журмаар шийдэх боломжтой нээлттэй хугацаагүй орж ирсэн. Тэгэхээр би ямар санал оруулж байна гэхээр зэрэг хугацаа зааж ирсэн хоёр хуулийг батлагдсан өдрөөс нь бусад хуультай нь ижил нэг зэрэг мөрдүүлэх саналыг оруулж байгаа учраас хугацаа зааж ирсэн хоёр хуулин дээр дэгийн дагуу Байнгын хороо санал хурааж 2/3-оос дээших хувийн дэмжлэг авах юм бол энэ хугацааг хүлээн зөвшөөрч шууд чуулганаар оруулж хэлэлцүүлэх боломжийг гаргаж өгөөч гэсэн санал оруулж байна.

**Ж.Батсуурь:** -Энэ горим дагалдаж байгаа хуулийн төслүүд өөр Байнгын хороон дээр хэлэлцэгдэж дагаж мөрдөх хугацааг 2016 оны 1 сарын 1-нээс гэсэн томьёоллоор санал хураагдаад шийдээд явж байгаа юм байна. Манай хэлэлцэгдэж байгаа үйлдвэрлэлийг дэмжих тухай хууль бол ердийн горимоор батлагдсан өдрөөсөө хэрэгжих боломжтой тэр дагалдах хуулиуд дээр байгаа санал нь бол яах аргагүй төсвийн зарлага нэмэгдүүлэх, орлого хасах ийм зөрчигдөж байгаа асуудал байхгүй учраас энэ горимоор санал хураалт явуулъя.

2/3-оос дээш дэмжлэг авах юм бол энэ ердийн журмаар гэж санал хураая. Санал хураалт. Санал хураалтад 11 гишүүн оролцож, 11 гишүүн дэмжиж 100 хувийн саналаар санал дэмжигдлээ. Горимын санал дэмжигдсэн учраас дахин санал хураалт явуулна. Энэ нь бол энэ үйлдвэрийг дэмжих тухай болон холбогдох бусад өөрчлөлт орсон бүх хуулиудыг батлагдсан өдрөөс нь дагаж мөрдөнө гэсэн томьёоллоор санал хураалт явуулъя. Санал хураалт. Санал хураалтад 12 гишүүн оролцож, 12 гишүүн дэмжиж 100 хувийн саналаар санал дэмжигдлээ. Энэ саналыг баталъя. Ингээд чуулганы эцсийн хэлэлцүүлэгт нэгдсэн хуралдаанд танилцуулгыг тараах ёстой, хоёрдугаарт чуулганы нэгдсэн хуралдаанд ажлын хэсгийг ахлагч Г.Батхүү танилцуулна.

Өнөөдрийн хэлэлцэх асуудал дууссан учраас Байнгын хорооны хуралдаан дууссаныг мэдэгдье.

ДУУНЫ БИЧЛЭГЭЭС

БУУЛГАСАН: П.МЯДАГМАА